Oud-Springbokheld geopereer ná ongelukJoel Stransky (Foto: Twitter via Arrive Alive) Die voormalige Springboklosskakel Joel Stransky (49) is die afgelope naweek na die hospitaal gehaas ná ŉ ongeluk tydens ŉ oefenlopie vir die Absa Cape Epic-fietswedren in die Wes-Kaap. Stransky is Saterdag in die hospitaal opgeneem met ŉ gebreekte rib, ŉ gat in sy long en diep snye aan sy gesig nadat hy tydens die eerste fase van dié wedren beheer oor sy fiets verloor en neergeploeg het. Die rugbykommentator was in ŉ span saam met die voormalige Sharks-speler, Jeremy Thompson. Hy het op Twitter aan Thompson om verskoning gevra omdat dié val die einde van sy deelname aan die resies was. Dit was vanjaar die 8ste Absa Cape Epic-fietswedren waaraan hy deelgeneem het. Stransky het hom verder tot sosiale media gewend om sy dankbaarheid vir aanhangers se ondersteuning uit te spreek. “[Ek] is heeltemal oorweldig deur die ondersteuning en goeie wense van oor die wêreld – dankie. Ek moet nou plastiese chirurgie kry om my looks te herstel,” het hy geskerts. Hy het Sondagaand gesê die operasie was ŉ sukses en dat hy binnekort weer op die been sal wees. “Chirurgie het goed verloop, long byna heel en ek is amper weer mooi ook!”